Die doel van godsdiens is nie ‘goeie kinders’ nie |
← A Poem for all single people
‘n Gebed om die week te begin: “God, ek is niks!” →
Die doel van godsdiens is nie ‘goeie kinders’ nie
May 5, 2011 by Johan Verster Leave a comment
In ‘n artikel hierdie week op “Parent24” het die skrywer die punt gemaak dat hy dit sterk oorweeg om sy kinders godsdienstig (ja, selfs Christelik) groot te maak, omdat die statistieke wys dat godsdienstige kinders oor die algemeen ‘beter’ uitdraai as die res – hulle rook minder, gebruik minder dwelms, vloek minder ens. Die skrywer se observasie mag dalk waar wees…maar is dit die rede hoekom ‘n mens jou kinders godsdienstig sal wil groot maak?
Die Bybel is baie duidelik daaroor dat die doel van godsdiens nie is om “agtermekaar” mense vir die samelewing te produseer nie, maar om eerder mense te bring (en te laat groei) in ‘n lewende verhouding met God. Die doel van godsdiens is vertroue en gehoorsaamheid aan ons Skepper. Luister na God in Psalm 50 in die verband:
Ouer, hoekom is jy so gretig om jou kind by die kerk te kry? Wat dink jy is die doel met die liedjies wat gesing word? Die versies wat geleer word? Die prentjies wat ingekleur word? Is jy besorg oor jou kind se maniere? Of is jy besorg oor jou kind se siel?
God stel nie belang om “nanny” te speel en ons kinders oulik en gebalanseerd groot te maak nie. God is eerder in die besigheid om geestelike dooie kinders (en volwassenes) nuwe lewe in Jesus Christus te gee. Die ironie is dat sulke mense – mense wat radikaal deur die evangelie verander is – inderdaad die “beste” burgers van ‘n samelewing sal uitdraai.